Vrou met gholfstok doodgeslaanArgieffoto Kapt. Malcolm Pojie, woordvoerder van die polisie, het gesê die voorval het omstreeks 13:45 in Formosaweg plaasgevind. “Kaatjie Lambrecht (60) het saam met haar vriendin op ŉ sypaadjie gesit en gesels toe ŉ bakkie langs hulle stilgehou het. Die man het glo uitgeklim en Lambrecht met ŉ gholfstok aangerand. Hy het haar verskeie kere oor haar lyf en kop geslaan en sy is op die toneel dood,” het hy gesê. Volgens Pojie het die man daarna terug in sy voertuig geklim en weggery. Paramedici is ontbied, maar Lambrecht was reeds dood. Die man is ŉ halfuur later op ŉ nabygeleë varkplaas in hegtenis geneem. Volgens Pojie het Lambrecht en die verdagte mekaar geken, maar hulle was nie in ŉ romantiese verhouding betrokke nie. “Ons vermoed die motief vir die moord was wraak, maar die presiese rede vir sy optrede is nie bekend nie,” het hy gesê. Die man sal Maandag in die George-landdroshof verskyn op aanklag van moord.